חוק-יסוד: משק המדינה (תיקון מס' 13)
הצעת חוק ממשלתית, הכנסת ה-25
פורסם: ספר החוקים, חוברת 3042, עמ' 138, 2023-05-28T00:00:00+03:00
חוק היסוד קובע כי הממשלה תניח על שולחן הכנסת את הצעת חוק התקציב לא מוקדם משישה חודשים לפני תחילת שנת הכספים, למעט במצבים בהם התקיימו הנסיבות האמורות בסעיף 36א(ב) לחוק-יסוד: הכנסת (התפזרות הכנסת, הקמת ממשלה חדשה וקיום בחירות לכנסת אחרי המועד להגשת הצעת התקציב) ולא התקבל חוק תקציב לפני תחילת שנת הכספים. אם התקיימו הנסיבות האמורות, הממשלה רשאית להניח על שולחן הכנסת, יחד עם הצעת חוק התקציב לאותה שנה, גם הצעת חוק תקציב לשנת הכספים שלאחריה (אף אם מועד ההנחה מוקדם משישה חודשים לפני תחילתה של אותה שנת כספים (להלן – הצעת חוק תקציב מוקדם)).
בשנה שבה הונחה הצעת חוק תקציב מוקדם, תחול הוראה מיוחדת, לפיה ייקבע בחוק התקציב לאותה שנה "תקציב התאמות", שישמש את הממשלה להתמודדות עם תרחישים המשפיעים על תקציב המדינה, אשר לא היו ידועים בעת הנחת הצעת חוק התקציב המוקדם על שולחן הכנסת. לפי המנגנון, בסמוך לתחילת שנת התקציב יתבצע עדכון תחזיות. במקרה שבו, בעקבות עדכון התחזיות, נוצר הפרש בין הגירעון הצפוי או ההוצאות הצפויות לבין התחזיות העדכניות, ייעשה שימוש בתקציב ההתאמות על מנת לכסות את ההפרש. במידה והדבר לא יביא לכיסוי ההפרש האמור, תידרש הממשלה להניח על שולחן הכנסת וועדת הכספים של הכנסת תוכנית מאזנת לכיסוי ההפרש, ולאחר מכן את אישורה כי בוצעו הפעולות לפי התוכנית המאזנת ולא נותר הפרש גירעון או הפרש הוצאות, והכל בלוחות זמנים קצובים. 
במקרה שבו הממשלה לא הביאה תכנית מאזנת כאמור או לא בוצעו כל הפעולות לפי התוכנית המאזנת, ונותר הפרש גירעון או הפרש הוצאות, הממשלה תביא לאישור ועדת הכספים של הכנסת תוכנית להפחתת ההוצאה הממשלתית או להפחתת סעיפי ההוצאה (בהתאמה). במידה ולא אישרה ועדת הכספים של הכנסת את האמור, יופחתו סכומי ההוצאה בסעיפי התקציב בחוק התקציב, באופן שווה, בגובה הפרש הגירעון או הפרש ההוצאות שנותר, לשם כיסוי ההפרש.
הוראות משלימות לחוק-יסוד זה נקבעו בחוק ההתאמות הפיסקליות, התשפ"ג–2023.